Subject: ~{ADU+V>Rl!!Px;FA;~}

From: [email-masked] (Shufeng Tan)
Date: 6 Feb 1994 04:55:47 GMT

惨淡经营，历时三月，用ｚｗｄｏｓ输入。

--
tan

续黄梁

福建曾孝廉高捷南宫时，与二三新贵遨游郊郭。偶闻毗庐禅院寓一星者，因并
骑往诣问卜。入，揖而坐。星者见其意气扬扬，稍佞谀之。曾摇□【上竹下无
手捷】微笑，便问：“有蟒玉分否？”星者正容，许“二十年太平宰相”。曾
大悦，气益高。值小雨，乃与游侣避雨僧舍。舍中一老僧，深目高鼻，坐蒲团
上，偃蹇不为礼。众一举手，登榻自话。群以宰相贺曾。曾心气殊高，便指同
游曰：“某为宰相时，推张年丈作南抚；家中表为参、游；我家老苍头，亦得
小千把。于愿足矣。”一座大笑。俄闻门外雨益倾注，曾倦伏榻间。忽见有二
中使，赍天子手诏，召曾太师决国计。曾得意荣宠，亦乌知其非有也，疾趋入
朝。天子前席，温语良久，命三品以下听其黜陟，不必奏闻。即赐蟒服一袭，
玉带一围，名马二匹。曾被服稽首以出。入家，则非旧所居地，绘栋雕榱，穷
极壮丽，亦自不解何以遽至于此。捻须微呼，则应诺雷动。俄而公卿进海物，
伛偻足恭者叠出其门。六卿来，倒屣而迎；侍郎辈，揖与语；下此者，颔之而
已。晋抚馈女乐十人，皆是好女子。其尤者，为□□【女弱】，为仙仙，二人
尤蒙宠顾。科头休沐，日事声歌。一日，念微时尝得邑绅王子良周济，我今置
身青云，渠尚蹉砣仕路，何不一引手？早旦一疏，荐为谏议。即奉俞旨，立行
擢用。又念郭太仆曾睚眦我，即传吕给谏及侍御陈昌等，授以意旨。越日，弹
章交至，奉旨削职以去。恩怨了了，颇快心意。偶出郊衢，醉人适触卤簿，即
遣人缚送京尹，立毙杖下。接地连阡者，皆畏势，献沃产。自此富可埒国。无
何，而□□【女弱】、仙仙以次殂谢。朝夕遐想，乎忆曩年见东家女绝美，每
思购充媵御，辄以绵薄违夙愿，今日适可适志。乃使干仆数辈，强纳资于其家。
俄顷，藤舆舁至，则较夕之望时尤艳绝也。自顾生平，于愿斯足。又逾年，朝
士窃窃，似有腹非者，曾亦高心盛气，不以置怀。有龙图学士包拯上疏，其略
曰：“窃以曾某，原一饮赌无赖市井小人。一言之合，荣膺圣眷。父紫儿朱，
恩宠为极。不思捐躯摩顶，以报万一；反恣胸□【月乙】，擅作威福。可死之
罪，攫发难数！朝庭名器，居为奇货；量缺肥瘠，为价重轻。因而公卿将士，
尽奔走于门下，估计夤缘，俨如负贩，仰息望尘，不可算数。或有杰士贤臣，
不肯阿附，轻则置之闲散，重则褫以编氓。甚且一臂不袒，辄忤鹿马之奸；片
语方干，远窜豺狼之地。朝士为之寒心，朝廷因而孤立。又且贫民膏腴，任肆
蚕食；良家女子，强委禽妆。□【氵诊】气冤氛，暗无天日！奴仆一到，则守、
令承颜；书函一投，则司、院枉法。或有厮养之儿，瓜葛之亲，出则乘传，风
行雷动。地方之供给稍迟，马上之鞭挞立至。荼毒人民，奴隶官府，扈从所临，
野无青草。而某方炎炎赫赫，怙宠无悔。召对方承于阙下，萋菲辄进于君前；
委蛇才退于自公，声歌已起于后苑。声色狗马，昼夜荒淫；国计民生，罔存念
虑。世上宁有此宰相乎！内外骇讹，人情汹汹，若不急加斧□【钅质】之诛，
势必酿成操莽之祸。臣拯夙夜祗惧，不敢宁处，冒死列款，仰达宸听。伏乞断
奸佞之头，籍贪冒之产，上回天怒，下快舆情。如果臣言虚谬，刀锯鼎镬即加
臣身。”云云。曾闻之，气魄悚害，如饮冰水。幸而皇上优容，留中不发。又
继而科道九卿交章劾奏。即昔之拜门墙、称假父者，亦反颜相向。乃奉旨籍家，
充云南军。子任平阳太守，已差员前往提问。曾闻旨，方惊怛无措，旋有武士
数十人，带剑操戈，直抵内寝；褫其衣冠，于妻并系。俄见数夫运资于庭，金
银钱钞数十万；珠翠瑙玉数百斛；幄幕帘榻之属又数千事；以至儿襁女舄，遗
坠庭阶。曾一一视之，酸心刺目。又俄而一人掠美妾出，披发娇啼，玉容无主。
悲火烧心，愤不敢言。俄楼阁仓库并已封志。立叱曾出。监者牵曳，夫妻吞声
就道，求一下驷劣车作代步，亦不可得。十里外，妻足弱欲倾跌，曾时以一手
相扶引。又十余里，己亦困惫，□［炎欠］目视之，不容稍停。又顾斜日西坠，
无可投止，不得已，参差蹩□［上薛下足］而行。比至山腰，妻力已尽，泣坐
路隅。曾亦憩止，任监者叱骂。忽闻百声齐噪，有群盗各操利刃，跳踉而至。
监者大骇，逸去。曾长跪，言：“孤身远谪，囊中无长物。”哀求宥免。群盗
裂眦宣言：“我辈皆被害冤民，只祈得佞贼头，他无索取！”曾怒叱曰：“我
虽待罪，乃朝庭命官，贼子何敢尔！”贼怒，以巨斧挥曾头。觉头坠地作声。
魂方骇疑，即有二鬼来，反接其手，驱之行。行逾数刻，入一都会。顷之，睹
宫殿，殿上有丑形王者，凭几决罪福。曾前，匍匐听命。王者阅卷，才数行，
即震怒曰：“此欺君误国之罪，宜置油鼎！”万鬼群和，声如雷霆。即有巨鬼
□【扌卒】至墀下。见鼎高七尺许，四围炽炭，鼎足皆赤。曾觳觫哀号，窜迹
无路。鬼以左手抓发，右手握踝，抛置鼎中。觉块然一身，随油波而上下；皮
肉焦灼，痛彻于心，沸油入口，煎烹肺腑。念欲速死，而万计不能得死。约食
时，鬼方以巨叉取曾出，复伏堂下。王又检册籍，怒曰：“倚势凌人，合受刀
山狱！”鬼复□【扌卒】去。见一山不甚广阔，而峻峭壁立，利刃纵横，乱如
密笋。先有数人胃肠刺腹于其上，呼号之声惨绝心目。鬼促曾上，曾大哭退缩。
鬼以毒锥刺脑，曾负痛乞怜。鬼怒，捉曾起，望空力掷。觉身在云霄之上，晕
然一落，刀交于胸，痛楚不可言状。移时，身驱重赘，刀孔渐阔；忽焉脱落，
四肢蠖屈。鬼又逐以见王。王命会计生平卖爵鬻名、枉法霸产，所得金银几何。
即有□【上髟下宁】须吏持筹握算曰：“三百三十一万。”王曰：“彼既积来，
还令饮去。”少间，取金钱堆阶上，如小丘陵，渐入釜中，熔以烈火。鬼使数
辈，更相以杓灌其口，流颐则皮肤臭裂，入喉则脏腑腾沸。生时患此物之少，
是时又患此物之多也。半日方尽。王者令押去甘州为女。行数步，见架上铁梁，
围可数尺，绾一火轮，其大不知几百由旬，焰生五采，光耿云霄。鬼挞使登轮。
方合眼跃登，则随足转，似觉倾坠，遍体生凉。开目自顾，身已婴儿，而又女
也。视其父母，则悬鹑败絮，土室之中，瓢丈尤在。心知为乞人子。日随乞儿
托钵，腹辘辘然尝不得一饱，着败絮，风常刺骨。十四岁，鬻于顾秀才备媵妾，
衣食粗足自给。而家妇悍甚，日以鞭□【竹头垂】从事，辄以赤铁烙胸乳。幸
而良人颇怜爱，稍自宽慰。东邻恶少年忽逾垣来，逼与私。乃自念：前身恶孽，
已被鬼责，今那可复尔！于是大声疾呼。良人于嫡妇尽起，恶少年始窜去。居
无何，秀才宿诸其室。枕上喋喋，方自诉冤苦。忽震厉一声，室门大辟，有两
贼持刀入，竟决秀才首，囊括衣物。但蒙首团服被底，不敢作声。既而贼去，
乃喊奔嫡室。嫡大惊，相与泣验。遂疑妾引奸夫杀良人。因以状白刺史。刺史
严鞫，竟以酷刑定罪案，依律凌迟处死，系赴刑所。胸中冤气扼塞，距踊声屈，
觉九幽十八狱无此黑暗也。正悲号间，闻同游者呼曰：“兄梦魇耶？”曾豁然
而寤，见老僧犹跏趺坐上。同侣竞相谓曰：“日暮腹枵，何久酣睡？”曾乃惨
淡而起。僧微笑曰：“宰相之占验否？”曾亦惊异，拜而请教。僧云：“修德
行仁，火坑中有青莲也。山僧何知焉！”僧盛气而来，不觉丧气而返。台阁之
相，由此淡焉。入山学道，不知所终。

    异史氏曰：“福善祸淫，天之常道。闻作宰相而忻然于中者，必非喜其鞠
躬尽瘁可知矣。是时，方寸中宫室妻妾无所不有。然而梦固为妄，想亦非真。
彼以虚作，神以幻报。黄梁将熟，此梦在所必有，当以附之邯郸之后。”